Twee vas oor renosterhoring van SA na HongkongDie renosterhoring waarop beslag gelê is. Doeanebeamptes in Hongkong het op 40 kg se renosterhoring wat van Suid-Afrika afkomstig was, beslag gelê. Die waarde van die renosterhoring word op $8 miljoen beraam. Twee mans, 28 en 33 jaar oud, is by die Hongkongse internasionale lughawe in hegtenis geneem nadat hulle van Johannesburg af daar aangekom het. Die twee mans is volgens berigte Suid-Afrikaners. Die renosterhoring was glo op pad na die Viëtnamese stad Ho Chi Minh. Peter Knights, hoof van die bewaringsorganisasie, WildAid, het gesê die inhegtenisneming kom kort nadat Nomvula Mokonyane, minister van omgewingsake, aangekondig het dat minder renosters in 2018 gestroop is. “Om georganiseerde misdaad stop te sit moet ons die meesterbreine in Suid-Afrika en Mosambiek, sowel as die kopers in China en Viëtnam, vervolg. Die muile wat tot dusver in hegtenis geneem is, is eenvoudig nie genoeg nie.” Volgens Knights word in die meeste gevalle van beslaglegging smokkelaars in hegtenis geneem maar nie verskaffers, meesterbreine of kopers nie. Hongkong het verlede jaar strawwe vir die smokkel en onwettige handel in bedreigde spesies drasties verhoog. Oortreders wat bedreigde spesies invoer, uitvoer of in besit is daarvan kan ŉ boete van tot $10 miljoen en gevangenisstraf van tot 10 jaar opgelê word. Die Suid-Afrikaanse departement van omgewingsake het vroeër die week aangekondig dat 769 renosters in 2018 gestroop is teenoor die 1 028 in 2017. Oor die afgelope dekade is nagenoeg 8 000 renosters in Suid-Afrika gestroop.